हम ऐसा सोचने वालों का साथ नहीं देंगे, बस यूक्रेन को बचाना मकसद
French President Emmanuel Macron Attacks On Russian President Vladimir Putin At Munich Security Conference. म्यूनिख में सिक्योरिटी कांफ्रेंस को लेकर दुनिया भर के नेता जुटे हुए हैं। इस बीच फ्रांस के राष्ट्रपति इमैनुएल मैक्रों का एक बयान काफी सुर्खियां बटोर रहा है
जर्मनी के म्यूनिख शहर में सिक्योरिटी कांफ्रेंस को लेकर दुनिया भर के नेता जुटे हुए हैं। इस बीच फ्रांस के राष्ट्रपति इमैनुएल मैक्रों का एक बयान काफी सुर्खियां बटोर रहा है। हमेशा पुतिन की बुराई करने वाले मैक्रों ने शनिवार को कहा कि रूस को जंग में हराया जाना चाहिए पर बर्बाद नहीं किया जाए।
मैक्रों ने ये बात एक फ्रेंच न्यूज पेपर को दिए इंटरव्यू में कही हैं। मैक्रों ने उन लोगों की भी आलोचना की जो रूस को पूरी तरह से बर्बाद करने के लिए युद्ध को आगे बढ़ाना चाहते हैं। मैक्रों ने कहा, मैं ज्यादातर लोगों की तरह ये नहीं सोचता हूं कि हमें रूस में घुसकर वहां हमला कर देना चाहिए।
फ्रांस कभी रूस पर हमले की हिमायत नहीं करेगा
मैक्रों ने कहा कि कुछ लोगों का मकसद ही रूस को तबाह कर देना है, लेकिन फ्रांस की कभी ये पॉजिशन नहीं रही है। हालांकि मैक्रों ने यह भी कहा कि ये वक्त रूस से शांतिवार्ता का नहीं है।अभी पूरा जोर यूक्रेन को बचाने पर होना चाहिए।
न्यूयॉर्क टाइम्स की रिपोर्ट के मुताबिक रूस को लेकर कही गई इस तरह की बातों से जेलेंस्की और नाटो के लीडर को काफी चिढ़ होती है। ये लोग रूस की करारी हार चाहते हैं। चाहे रूस को इसकी कोई भी कीमत चुकानी पड़े।
कमला हैरिस ने रूस पर लगाए मानवता के खिलाफ अपराध के आरोप
म्यूनिख सिक्योरिटी काउंसिल में पहुंंची अमेरिका की उप राष्ट्रपति कमाला हैरिस ने रूस पर मानवता के खिलाफ अपराध करने के आरोप लगाए हैं। उन्होंने कहा कि रूस ने यूक्रेन में जो कुछ भी किया है उस पर हमने सारे सबूतों की जांच की है। हमें कोई शक नहीं कि ये मानवता के खिलाफ किए गए अपराध हैं। रूस की सेना ने यूक्रेनी लोगों की हत्या की और उन्हें टॉर्चर किया।
सुनक बोले- हमें पुतिन को गलत साबित करना होगा
ब्रिटेन के प्रधानमंत्री भी सिक्योरिटी काउंसिल के दौरान रूस पर हमलावर हुए। सुनक ने कहा कि हमें यूक्रेन के भविष्य को बचाने की जरूरत है। जब जंग शुरू हुई थी उस दौरान पुतिन को लगा था कि वो हमारा संकल्प तोड़ देंगे। लेकिन ऐसा नहीं हुआ हमने उन्हें गलत साबित किया। हम उसे फिर से गलत साबित करेंगे। साथ ही सुनक ने दूसरे देशों को भी हथियार देकर यूक्रेन की मदद करने को कहा।